作者：陈德武
词牌/韵律：望海潮

paragraphs: 三分春色，十分官事，令人孤负芳菲。
歌燕簧莺，语花舞柳，园林好处谁知。
还忆旧游时。
对海棠驻马，红药题诗。
一别东君，回顾又是隔年期。
相思远在天涯。
镇海填恨臆，山锁愁眉。
杜宇能言，鹧鸪有泪，慢劳蝴蝶于飞。
景与少年宜。
把榆分新火，香透罗衣。
风月常存，双鱼报道早来归。